《四月三日兴济早行》
清代·万光泰

旱风屯夜云，夜热如病酒。展转鸡三号，倏忽秋历九。

茸裘覆掩鸡，蔽絮传露肘。独行易伤怀，卫生敢不厚。

朝暾炀林木，热属又奔走。农氓土作龙，神觋水洒柳。

吁祷日以虔，甘霖竟何有。燕齐恃二麦，晓夕望南亩。

极目牛尾稀，伤心飞蓬首。茅檐烟渐出，啼泣遍黄口。

一市聊米盐，连村各携负。阴阳燮上相，干溢轸元后。

年年振官仓，渺不计生斗。救荒无善策，备急要经久。

太息桑林情，因风咏星罶。

作者简介：万光泰（1712-1750）字循初，一字柘坡，浙江秀水人，乾隆元年（1736）举人，举博学鸿词。著有《柘坡居士集》《遂初堂类音辨》《汉音存正》等。